Document ID: 31985L0647

Id-Direttiva tal-Kummissjoni
tat-23 ta' Diċembru 1985
li taddatta għall-progress tekniku d-Direttiva tal-Kunsill 71/320/KEE dwar l-approsimazzjoni tal-liġijiet ta' l-Istati Membri li għandhom xjaqsmu mal-mezzi ta' l-ibbrejkjar ta' ċerti kategoriji ta' vetturi bil-mutur u l-karrijiet tagħhom
(85/647/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ekonomika Ewropea,
Wara li kkunsidrat id-Direttiva tal-Kunsill 70/156/KEE tas-6 ta' Diċembru 1970 dwar l-approssimazzjoni tal-liġijiet ta' l-Istati Membri li għandhom x'jaqsmu ma' l-approvazzjoni tat-tip ta' vetturi bil-mutur u l-karrijiet tagħhom [1], kif l-aħħar emendata bid-Direttiva 78/547/KEE [2], u partikolarment l-Artikoli 11, 12 u 13 tagħha,
Wara li kkunsidrat id-Direttiva tal-Kunsill 71/320/KEE tas-26 ta' Lulju 1971 dwar l-approssimazzjoni tal-liġijiet ta' l-Istati Membri li għandhom x'jaqsmu mal-mezzi ta' l-ibbrejkjar ta' ċerti kategoriji ta' vetturi bil-mutur u l-karrijiet tagħhom [3], kif l-aħħar emendata bid-Direttiva 79/489/KEE [4],
Billi, in vista ta' l-esperjenza miksuba u l-istat l-akktar avvanzat, huwa issa possibbli li jsiru ħtiġiet aktar strinġenti u li jitqabblu aktar mill-qrib mal-kondizzjonijiet attwali tat-test;
Billi huwa issa possibbli li jiġu adottati disposizzjonijiet relatati mas-sistemi tal-brejkijiet b'mezzi ta' kontra l-illokkjar; fejn tali mezz huwa mwaħħal hija meħtiega konformità mad-disposizzjonijiet korrispondenti ta' din id-Direttiva;
Billi d-disposizzjonijiet ta din id-Direttiva jaqblu ma' l-opinjoni tal-Kumitat għall-Addattazzjoni għall-Progress Tekniku tad-Direttivi Immirati għat-Tneħħija ta' l-Ostakoli għall-Kummerċ fis-Settur ta' Vetturi bil-Mutur,
Billi l-Kummissjoni fiż-żewġ komunikazzjonijiet tagħha lill-Kunsill dwar is-Sena tas-Sigurtà fit-Triq 1986 [5] inkludiet fil-programm tagħha azzjonijiet leġislattivi “Titjib fid-Direttiva eżistenti dwar l-ibrejkjar" u billi d-disposizzjonijiet ta' din id-Direttiva ġdida jikkontribwixxu għat-titjib tas-sigurtà fit-triq,
ADOTTAT DIN ID-DIRETTIVA
Artikolu 1
Id-Direttiva 71/320/KEE qed tiġi emendata kif ġej:
1. L-Artikolu 2 qed jiġi sostitwit bis-segwenti:
"Artikolu 2
L-ebda Stat Membru ma jista' jirrifjuta li jagħti approvazzjoni tat-tip tal-KEE jew approvazzjoni tat-tip nazzjonali ta' vettura għal raġunijiet relatati mal-mezz tal-ibbrejkjar tagħha jekk dik il-vettura hi mgħammra bil-mezzi speċifikati fl-Annessi 1 sa VII u X sa XII u jekk dawn il-mezzi jissodisfaw il-kondizzjonijiet stipulati hemmhekk."
2. L-Annessi I, II, III, IV, V, VII, VIII U IX għad-Direttiva 71/320/KEE qed jiġu emendati permezz tal-preżenti u qed jiġu miżjuda l-Annessi ġodda X, XI u XII skond l-Anness għal din id-Direttiva.'
Artikolu 2
1. Sa mill-1 ta' Ottubru 1986 l-ebda Stat Membru ma jista', għal raġunijiet relatati mal-mezzi tal-brejkijiet:
- jirrifjuta, fir-rigward ta' tip ta' vettura, li jagħti approvazzjoni tat-tip tal-KEE, jew li joħroġ il-kopja taċ-ċertifikat previst fl-aħħar inċiż ta' l-Artikolu 10 (1) tad-Direttiva tal-Kunsill 70/156/KEE (3), jew li jagħti approvazzjoni tat-tip nazzjonali, jew
- jipprojbixxi d-dħul fis-servizz ta' vetturi
meta l-mezzi ta' l-ibbrejkjar ta' tali tip ta' vettura jew ta' tali vetturi huma konformi mad-disposizzjonijiet tad-Direttiva 71/320/KEE, kif l-aħħar emendata b'din id-Direttiva.
2. Sa mill-1 ta' April 1987, l-Istati Membri:
- m'għandhomx aktar joħorġu il-kopja taċ-ċertifikat previst fl-aħħar inċiż ta' l-Artikolu 10(1) tad-Direttiva 70/156/KEE fir-rigward ta' tip ta' vettura li l-mezzi ta' l-ibbrejkjar tagħha mhumiex konformi mad-disposizzjonijiet tad-Direttiva 71/320/KEE, kif l-aħħar emendata b'din id-Direttiva,
- jistgħu jirrifjutaw li jagħtu approvazzjoni tat-tip nazzjonali fir-rigward tat-tip ta' vettura li l-mezzi ta' l-ibbrejkjar tagħha mhumiex konformi mad-disposizzjonijiet tad-Direttiva 71/320/KEE, kif l-aħħar emendata b'din id-Direttiva.
3. Mill-1 ta' Ottubru 1988 l-Istati Membri jistgħu jipprojbixxu d-dħul fis-servizz ta' vetturi li l-mezzi ta' l-ibbrejkjar tagħhom mhumiex konformi mad-disposizzjonijiet tad-Direttiva 71/320/KEE, kif l-aħħar emendata b'din id-Direttiva.
Artikolu 3
1. Qabel l-1 ta' Ottubru 1986, l-Istati Membri għandhom idaħħlu fis-seħħ id-disposizzjonijiet neċessarji sabiex jikkonformaw ma' din id-Direttiva, u għandhom minnufih jinformaw lill-Kummisjoni b' dan.
Artikolu 4
Din id-Direttiva hija indirizzata lill-Istati Membri.
Magħmula fi Brussel, it-23 ta' Diċembru 1985.

Labels: 7
8
15